Document ID: 32014D0160

DEĊIŻJONI TA’ IMPLIMENTAZZJONI TAL-KUMMISSJONI
tal-20 ta’ Marzu 2014
li tħassar listi ta’ stabbilimenti f’pajjiżi terzi li minnhom l-Istati Membri jawtorizzaw l-importazzjonijiet ta’ ċerti prodotti ta’ oriġini tal-annimali adottati abbażi tad-Deċiżjoni tal-Kunsill 95/408/KE
(notifikata bid-dokument C(2014) 1742)
(Test b’relevanza għaż-ŻEE)
(2014/160/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġiniw mill-annimali maħsuba għall-konsum uman (1), u b’mod partikolari l-Artikolu 16 tiegħu,
Billi:
(1)
Id-Direttiva 2004/41/KE tal-Parlament Ewropew u tal-Kunsill (2) emendat id-Deċiżjoni tal-Kunsill 95/408/KE (3) u prevediet listi provviżorji ta’ pajjiżi terzi u stabbilimenti f’pajjiżi terzi imfassla skont id-Deċiżjoni 95/408/KE għandha tibqa’ tapplika mutatis mutandis, sa ma jiġu adottati d-dispożizzjonijiet meħtieġa abbażi tar-Regolament (KE) Nru 852/2004 tal-Parlament Ewropew u tal-Kunsill (4), ir-Regolament (KE) Nru 853/2004 tal-Parlament Ewropew u tal-Kunsill (5), ir-Regolament (KE) Nru 854/2004 jew id-Direttiva tal-Kunsill 2002/99/KE (6). Id-Deċiżjoni kienet tapplika sad-data tal-applikazzjoni tar-Regolament (KE) Nru 852/2004, ir-Regolament (KE) Nru 853/2004, u r-Regolament (KE) Nru 854/2004, jiġifieri sal-1 ta’ Jannar 2006.
(2)
Il-listi ta’ stabbilimenti f’pajjiżi terzi li minnhom l-Istati Membri jawtorizzaw l-importazzjonijiet ta’ ċerti prodotti ta’ oriġini tal-annimali adottati abbażi tad-Deċiżjoni tal-Kunsill 95/408/KE għadhom jgħoddu.
(3)
L-Artikolu 12 tar-Regolament (KE) Nru 854/2004 jistabbilixxi l-proċedura kif titfassal u tiġi aġġornata l-lista ta’ stabbilimenti li minnhom jiġu awtorizzati l-importazzjonijiet ta’ ċerti prodotti ta’ oriġini mill-annimali. Skont id-dispożizzjonijiet ta’ dak l-Artikolu, b’mod partikolari l-paragrafu 5, li jgħid li l-Kummissjoni għandha tirranġa l-verżjonijiet aġġornati tal-listi kollha mħejjija jew aġġornati li jridu jkunu disponibbli għall-pubbliku, il-listi ta’ stabbilimenti li minnhom l-Istati Membri jawtorizzaw l-importazzjoni ta’ ċerti prodotti li joriġinaw mill-annimali għall-konsum tal-bniedem jiġu ppubblikati fuq il-websajt tal-Kummissjoni Ewropea (7).
(4)
Għaċ-ċarezza tal-leġiżlazzjoni tal-Unjoni, u minħabba t-tfassil ta’ listi ta’ stabbilimenti f’pajjiż terzi li minnhom jiġu awtorizzati l-importazzjonijiet ta’ ċerti prodotti li joriġinaw mill-annimali, il-listi li ġew adottati qabel abbażi tad-Deċiżjoni 95/408/KE skadew u għalhekk jeħtieġ jitħassru formalment għal raġunijiet ta’ ċertezza legali.
(5)
Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina tal-Ikel u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
B’dan qed jitħassru d-Deċiżjonijiet tal-Kummissjoni mniżżlin fl-Anness.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, l-20 ta’ Marzu 2014.

Labels: 3
17
5